Шанхай_Мастэрс_2015_(снукер)
Другі дзень (15 верасня)
У вячэрняй сесіі другога гульнявога дня на арэне былі згуляны яшчэ чатыры матчы 1/16 фіналу спаборніцтва. 6-ы сеяны Джад Трамп гуляў супраць 39-гадовага Роберта Мілкінса, які два разы даходзіў да стадыі 1/8 фіналу Шанхай Мастэрс, але не праходзіў далей. 18-ы нумар рэйтынгу пачаў атаку ў стартавым фрэйме, але спыніўся на 33 ачках, пасля чаго яго 26-гадовы апанент пакінуў за сабой партыю з брэйкам у 53 балы, а таксама выйграў яшчэ тры фрэймы да перапынку з серыямі ў 74, 122 і 62 ачкі, дазволіўшы Мілкінсу набраць у іх толькі адзін бал і зрабіўшы лік 4:0. Роберт меў шанцы ў пятым фрэйме, але памыляўся, у выніку чаго фіналіст Шанхай Мастэрс 2012 года ўзяў верх у яшчэ адной партыі некалькімі выніковымі падыходамі і ўсяго за гадзіну гульнявога часу аформіў перамогу над праціўнікам з лікам 5:0 і ў другі раз выйшаў у 1/8 фіналу шанхайскага турніру. За суседнім сталом пуцёўку ў 1/8 фіналу разыгрывалі 15-ы нумар рэйтынгу Стывен Магуайр з Шатландыі і 37-гадовы Майкл Холт, які дайшоў да паўфіналу турніру ў 2013 годзе. Стывен, які дайшоў да паўфіналу Шанхай Мастэрс 2008 года, узяў першы фрэйм з серыяй у 49 балаў, а яго апанент выдатна правёў дзве наступныя партыі, пакінуўшы іх за сабой з брэйкамі ў 101 і 91 бал і выйшаўшы наперад з лікам 2:1. Англічанін таксама выйграў доўгі чацвёрты фрэйм і дамінаваў у пятай партыі, а выйграўшы шосты фрэйм з серыяй у 68 балаў, зрабіў лік 5:1 і выйшаў у 1/8 фіналу шанхайскага турніру ў чацвёрты раз у кар'еры і ў трэці раз запар. 3-ці сеяны спаборніцтва Дзін Цзюньхуэй з Кітая сустракаўся з леташнім чвэрцьфіналістам Аланам Мак-Манусам з Шатландыі. Пераможца розыгрышу 2013 года дамінаваў у стартавай партыі, пасля чаго 44-гадовы снукерыст перамог у другой партыі на каляровых шарах, зраўняўшы лік, а таксама ішоў наперадзе ў трэцім фрэйме з лікам 45:0, аднак кітаец выдрапаў яшчэ адно ачко трыма выніковымі падыходамі і выйшаў наперад у паядынку з лікам 2:1. Пасля гэтага 28-гадовы азіят цалкам дамінаваў у паядынку і з брэйкамі ў 66, 104 і 74 балы выйграў тры апошнія партыі і, перамогшы шатландца з лікам 5:1, выйшаў у 1/8 фіналу Шанхай Мастэрс у шосты раз у кар'еры і ў трэці раз запар. У яшчэ адным матчы вячэрняй сесіі сустракаліся 12-ы сеяны спаборніцтва Марка Фу з Ганконга і 43-гадовы англічанін Майк Дан. 44-ы нумар рэйтынгу, які толькі ў другі раз гуляў у 1/16 фіналу Шанхай Мастэрс, дамінаваў у першым фрэйме, але 37-гадовы азіят атрымаў перамогу ў напружанай другой партыі на каляровых шарах і ў трэцім фрэйме адказаў на серыю ў 54 ачкі апанента брэйкам у 76 балаў, выйшаўшы наперад з лікам 2:1. Майк Дан узяў верх у чацвёртай партыі на каляровых шарах і з пераможнай серыяй у 68 балаў у пятым фрэйме зрабіў лік 3:2 на сваю карысць. У шостай партыі Марка Фу, які дайшоў да чвэрцьфіналу шанхайскага турніру ў 2008 годзе, зрабіў серыю ў 50 балаў і ішоў наперадзе з лікам 66:0, на што яго праціўнік адказаў падыходам у 60 ачкоў, пакінуўшы на стале апошні чорны шар, які дастаўся снукерысту з Ганконга, а лік стаў 3:3. Пасля гэтага Дан выйграў сёмы фрэйм з лепшым падыходам у 40 ачкоў і восьмую партыю з пераможным брэйкам у 53 балы, зрабіўшы лік 5:3 і ўпершыню выйшаўшы ў 1/8 фіналу спаборніцтва ў Шанхаі.